|  |
| --- |
| Teória literatúry |

**Literatúra** je súhrn všetkých diel, ktoré na zobrazovanie alebo odrážanie skutočnosti používajú ako hlavnú formu prejavu **jazyk**.

Rozdelenie literatúry:

**1.Vecná literatúra** (odborná, publicistická, administratívna ) má za cieľ čitateľa presne a jednoznačne informovať, poučiť, oboznámiť s novými poznatkami.

**2.Umelecká literatúra** zobrazuje skutočnosť **umeleckými prostriedkami** a má vyvolať u čitateľa **pocit krásna.** Preto ju voláme aj **krásna literatúra, beletria.**

**Každé literárne dielo má obsah a formu.**

**1. Obsah** je to, o čom autor píše.

**téma** ( udalosť, fakt, pocit, ktorý si autor vybral ).

**idea** ( hlavná myšlienka).

**2. Forma** je to, ako autor píše(je to spôsob, ktorým autor realizuje daný obsah ).

Príklad: Dvaja autori si ako tému vybrali **lásku**. Ideou oboch diel môže byť : maj úctu k jazyku a miluj svoju rodnú reč. Prvý z autorov si vybral ako formu **báseň**, v ktorej použil istý rým, počet veršov, slôh, rôzne metafory, prívlastky, básnické slová, pomocou ktorých vyjadril svoje pocity a dojmy. Druhý napísal **poviedku**, v ktorej hlavný hrdina nakoniec po istej príhode dospeje k hlavnej myšlienke. Autor v nej použil rozprávanie i opis, priamu reč, slangové slová, vnútornú reč, monológ, dialóg atď.

**Umelecká literatúra**

Umeleckú literatúru delíme podľa pôvodu na : **A) ľudovú slovesnosť**

**B) umelú literatúru**

**A) Ľudová slovesnosť** je súhrn všetkých slovesných útvarov zachovaných v tradíciách širokých ľudových vrstiev. Je súčasťou ľudovej kultúry ( folklóru ).

Znaky: a) je staršia ako literatúra umelá,

b) šírila sa ústnym podaním,

c) autori sú neznámi ( anonymní ).

## Druhové formy: a) piesne ( pracovné, obradné, uspávanky, ľúbostné, zbojnícke, pastierske, trávnice)

b) balady,

c) povesti,

d) rozprávky,

e) príslovia, patria k nim aj pranostiky,

f) porekadlá,

g) hádanky,

h ) rečňovanky a vyčítanky.

**B) Umelá literatúra** sú všetky literárne diela, ktorých **autor je známy**.

#### Umeleckú literatúru delíme na: a) lyriku,

**b) epiku,**

**c) drámu.**

##### **Lyrika**

**Lyrické literárne diela** ( väčšinou básne ) **vyjadrujú myšlienky, nálady, city a pocity autora. Nemajú dej.**

Lyrika sa podľa spracovaných tém delí na: **- osobnú** ( patrí k nej aj ľúbostná ),

**- prírodnú,**

**- spoločenskú.**

Ak autor v hociktorom lyrickom diele uvažuje nad nejakým problémom, zamýšľa sa nad tým, čo ho trápi, nazývame to **reflexívna lyrika**.

Básne, ktoré vznikajú ako reakcia na istú udalosť, nazývame **príležitostné básne**.

Osobitným druhom lyrickej poézie sú **populárne piesne**. Ich autormi sú hudobní skladatelia a textári. Vyjadrujú vkus určitej generácie. Evergreen - pieseň večne zelená.

**Lyrický hrdina** je taký hrdina v lyrickej poézii, prostredníctvom ktorého autor vyjadruje svoje pocity a myšlienky ( autor sa stotožňuje s hrdinom ).

###### **Epika**

**Epické literárne diela majú dej. Ich najdôležitejším znakom je rozprávanie.**

Dôležitými kompozičnými prostriedkami ( kompozícia je usporiadanie prvkov, spôsob výstavby ) v epickom texte sú:

**a) pásmo rozprávača** ( rozprávač je nositeľom rozprávania ),

**b) pásmo postáv** ( postavy sú nositeľmi príbehu, ktorý sa rozvíja v čase a priestore ).

Keď sa autor stotožňuje s postavou rozprávača, hovoríme o priamom rozprávaní

( **ja – rozprávanie** ). Rozprávač je postava príbehu, ktorá rozpráva svoj vlastný príbeh, rozprávač je priamym rozprávačom, rozprávač zobrazuje svoje vnútorné stavy a pocity, rozprávač používa slovesá v tvare 1. osoby jednotného čísla.

Ak autor rozpráva v 3. osobe minulého času, hovoríme o autorskom rozprávačovi (**on – rozprávanie**), príbeh alebo zážitok môže rozprávať rozprávač, ktorý nie je účastníkom udalosti, rozprávač zobrazuje udalosti, konanie a prežívanie druhých postáv,

Reč postáv je opakom autorskej reči. V texte sa prejavuje ako dialóg alebo monológ.

**Dialóg** je rozhovor dvoch alebo viacerých postáv.

**Monológ** je reč jednej postavy.

Miesto, kde sa dej odohráva, sa nazýva **prostredie**.

Každé epické dielo má:

**a)** **hlavného hrdinu** ( postavu )

**b)** **vedľajšie postavy**

Ak hlavným hrdinom diela nie je jednotlivec, ale skupina ľudí, nazýva sa **kolektívny hrdina**

( napríklad slovenskí junáci v básni Mor ho! ).

**Lyrickoepická báseň** je taká báseň, v ktorej sa prelínajú lyrické i epické prvky.

###### **Dráma**

Dramatické literárne diela sú určené na predvádzanie textu na základe zrakového( vizuálneho ) a sluchového ( audiálneho ) vnímania. Preto drámu rozdeľujeme do týchto kategórií: a) divadelná hra,

b) film,

c) televízna hra,

d) rozhlasová hra.

Hoci má dráma aj písomnú podobu textu, je určená na jeho dramatizáciu pre divákov.

Dráma má spoločné znaky s epikou, lebo má dej. Má spoločné znaky aj s lyrikou, lebo autor

vyjadruje prostredníctvom postáv svoje pocity a myšlienky.

V dráme nie je rozprávač príbehu. Dej prebieha prostredníctvom konania postáv a ich dialógov.

**Divadelná hra**

**je literárny text, ktorý sa prispôsobí na realizáciu na divadelnej scéne ( javisku ).**

Túto premenu nazývame **inscenácia**.

Východiskové dramatické žánre sú: **a) tragédia,**

**b) komédia.**

**Tragédia** je najstarší dramatický žáner. Jeho hlavným znakom je boj jednotlivca alebo skupiny s nepriateľom. Hlavný hrdina zahynie.

**Komédia** je dramatický žáner, ktorý má za cieľ svojou komickosťou vyvolať u divákov smiech.

Dráma má túto kompozíciu:

1. úvod ( expozícia ), divák sa zoznámi s prostredím, časom, hlavnými postavami.

2. zápletka naznačuje konflikt.

3. zauzľovanie ( kolízia ), konflikt sa vyostruje.

4. vyvrcholenie ( kríza ), konflikt vrcholí.

5. rozuzlenie ( katastrofa ) je kladné alebo záporné vyriešenie konfliktu.

Divadelná hra sa delí na časti – **dejstvá**. Tie sa striedajú v hre vtedy, ak sa nasledujúci dej odohráva v inom prostredí alebo čase. Dejstvá sa delia na **výstupy**. Pri každom výstupe sa mení počet postáv na javisku.

Ak má divadelná hra len jedno dejstvo, je to **jednoaktovka**.

Slávnostné uvedenie hry sa volá **premiéra**, ďalšie predstavenia sú **reprízy**, posledné sa volá **derniéra.**

Pri realizácii divadelnej hry sa podieľajú viaceré osoby.

**Dramatik** – spisovateľ, autor divadelnej hry.

**Dramaturg** – dielo vyberá do repertoára divadla a pripravuje podmienky na realizáciu.

**Režisér** – tvorca koncepcie a spôsobu stvárnenia divadelnej hry.

**Herci** – stvárňujú postavy hry.

**Scénický výtvarník** – tvorca scény, na ktorej sa divadlo hrá ( **kulisy** – všetky predmety na javisku, ktoré vytvárajú prostredie hry, **rekvizity** – všetky predmety na javisku, ktoré herci používajú ).

**Hudobný skladateľ** – tvorca scénickej hudby, ktorá dotvára, podfarbuje dej.

Ďalej v divadle pracujú osvetľovači, zvukári, návrhári a realizátori kostýmov, maskéri.

**Muzikál** je žáner hudobného divadla, v ktorom je spojený slovesný text, hudba, spev a tanec.

**Bábková hra** je divadelná hra, ktorá sa predvádza na javisku, ale namiesto hercov v nej vystupujú bábky.

Bábky “oživujú“ na javisku bábkoherci. Takéto oživovanie sa volá **animácia**.

Druhy bábkových divadiel:

a) maňuškové – bábky sú vodené zospodu,

b) marionetové – bábkoherci sú nad bábkami a vodia ich zhora,

c) javajkové – bábky sú vodené zospodu na paličkách.

**Film**

je dramatický žáner zaznamenávaný filmovou kamerou, vybudovaný na jednote obrazu, slova, hudby a zvuku.

Film vzniká na podklade **scenára** ( jeho autor sa nazýva **scenárista** ). Scenár sa skladá z dvoch častí. V ľavej časti strany je technický scenár ( je na nej napísané, čo v danej chvíli kamera zachytí ), vpravo literárny scenár ( slová hercov ).

Obraz vo filme je na úrovni slova v literatúre. Rad obrazov, ktoré vyjadrujú ten istý motív, je sekvencia. Po natočení filmu ( v exteriéroch–vonku, v interiéroch–v štúdiu ) nasleduje **strih** a práca **strihača**. Strih vyjadruje poradie a kompozíciu dejových zložiek, dodáva filmu tempo ( tempo deja a tempo montáže ).

Pri výrobe filmu ďalej pracujú:

**producent** ( schvaľuje výber scenára a zabezpečuje financie na výrobu filmu ),

**režisér, kameraman, herci, kaskadéri** ( zastupujú hercov v nebezpečných scénach),

**technici, osvetľovači, zvukári, maskéri a kostyméri, autor hudby, výrobca zvláštnych efektov** a ďalší.

**Animovaný film** je druh filmu, v ktorom ožívajú kresby alebo bábky nasnímané kamerou. Do jedného filmu sa musí urobiť až milión takýchto záberov. V súčasnosti sa veľa animovaných filmov už vyrába počítačovou technikou.

**Televízna hra**

je dramatický žáner, ktorý využíva obraz i zvuk, ale dominantnejší je sluchový princíp.

Vyrába sa iba pre potrebu televízie a televíznou technikou, spôsob práce je podobný ako vo filme.

Premenu literárneho diela na televíznu hru voláme **inscenácia**.

**Rozhlasová hra**

je literárno-dramatický žáner, ktorý využíva iba zvukové prostriedky.

Základným výrazovým prostriedkom je **slovo**, dôležitý je i **zvuk** ( zvukové efekty, hudba ), ktorý môže citovo umocňovať obraznosť jazykových prostriedkov.

**Druhové formy umeleckej literatúry ( lyrické a epické )**

**Aforizmus** je stručný výrok, ktorý obsahuje vtipnú myšlienku.

**Anekdota** je krátky a vtipný príbeh o skutočnej alebo vymyslenej udalosti, ktorý má neočakávaný

záver s vtipnou pointou.

**Báj**  ( mýtus ) je epická forma, v ktorej sa odráža primitívny názor človeka na svet. Vznikla v čase, keď si ľudia nevedeli vysvetliť mnohé prírodné javy. Preto ich ľudia prisudzovali bohom, ktorí spravujú svet a život.

**Bájka** je veršovaná alebo neveršovaná malá epická žánrová forma, ktorá vyslovuje mravné poučenie. Je vyslovené buď na začiatku, buď na konci bájky, alebo vyplýva z príbehu. Najčastejšie v bájke vystupujú zvieratá, ktoré majú vlastnosti a konajú ako ľudia. Bájka využíva hlavne inotaj a personifikáciu. Najznámejším bájkarom bol grécky otrok Ezop ( žil v 6. storočí pred Kristom ).

**Balada** je epická báseň pochádzajúca z ľudovej slovesnosti , ktorá má tieto znaky:

1. má pochmúrny dej
2. dej má rýchly spád a stupňuje sa ( často využíva magické číslo tri )
3. vystupujú v nej nadprirodzené postavy a javy
4. dej sa končí tragicky

Balady sú ľudové ( majú všetky znaky ) a umelé ( niektoré znaky im môžu chýbať ).

Ak je príčinou tragédie zlá spoločenská situácia ( bieda, vojna ), je to sociálna balada.

**Denník** je literárne dielo monografického charakteru písané formou denných záznamov. Autor v nich zachytáva udalosti z osobného i spoločenského života.

**Elégia** ( žalospev ) je lyrická báseň, v ktorej básnik vyjadruje žiaľ nad nejakou smutnou skutočnosťou.

**Epigram** je krátka satirická báseň, v ktorej sa autor vysmieva zlým vlastnostiam osôb a

javom v spoločnosti.

**Esej** je žánrová forma, úvaha, ktorá sa zaujímavo, príťažlivo a často s vtipom zamýšľa nad odbornými, kultúrnymi i spoločenskými problémami, využívajúc umelecký štýl.

**Hádanka** je krátky text, ktorý skryto pomenúva predmety alebo javy na základe vonkajších znakov, vnútornej podobnosti alebo inej súvislosti. Je spojená s otázkou, na ktorú treba odpovedať.

**Hymna** je druh básne, ktorá vyjadruje nielen vzťah k určitej spoločenskej udalosti, ale má zároveň aj charakter oslavy, velebenia,  vyjadruje vznešené myšlienky.

**Koleda** je obradová pieseň, vychádzajúca z ľudovej slovesnosti, ktorá sa viaže na určité sviatky v roku ( Vianoce, Nový rok ).

**Komiks** je epický žáner, ktorý pozostáva zo série obrázkov a najčastejšie sa uverejňuje na pokračovanie v tlači. Obyčajne zobrazuje žartovný príbeh a je založený na dialógu, ktorý je vkomponovaný priamo v obrázku v tzv. slovnej bubline.

**Legenda** je veršovaný alebo prozaický epický útvar, ktorý rozpráva o živote, skutkoch, zázrakoch a mučeníctve svätých.

**Modlitba** je krátka náboženská skladba, ktorá sa obsahom obracia k Bohu alebo k svätým s prosbou o splnenie nejakej žiadosti

**Novela** je stredne veľká epická forma ( medzi románom a poviedkou ), ktorá má jednoduchší dej

( jednu udalosť ), menej postáv, ktoré sú už charakterovo sformované.

**Óda** je lyrická báseň, ktorá sa s nadnesenosťou, pátosom a oslavným spôsobom vyjadruje o nejakej téme ( národ, príroda, mladosť, významná osobnosť ).

**Porekadlo** je krátky výrok, ktorý obrazne vyjadruje životnú skúsenosť. Nemá poučenie.

**Povesť** je epická forma, v ktorej sa dej viaže na historickú udalosť, osobnosť, miesto a iné javy v minulosti. Má reálne jadro, ku ktorému však autori pridali aj veľa neskutočných javov plných fantázie. Povesti sa delia na:

1. miestne ( viažu sa ku konkrétnemu miestu )
2. historické ( opisujú významné udalosti minulosti )
3. heraldické ( vysvetľujú pôvod erbov )

Každý národ má svoje povesti. Ruské povesti sa volajú byliny.

**Poviedka** je krátka epická forma. Dej poviedky je jednoduchý a vystupuje v ňom málo postáv, ktoré sa charakterovo nevyvíjajú. Poviedka so žartovnou tematikou je humoreska.

**Pranostika** je krátky výrok ľudovej slovesnosti, ktorý vznikol na základe dlhého pozorovania prírodných javov ( podnebia, počasia ) a dnes je zovšeobecnený.

**Príslovie** je krátky obrazne vyjadrený ľudový výrok, ktorý má poučenie.

**Reportáž** je epická žánrová forma, v ktorej autor sprostredkúva fakty, pridŕža sa ich, ale súčasne ich hodnotí, vyjadruje vlastné stanovisko.

**Román** je rozsiahle epické dielo. Dej je zložitý a má vedľajšie deje ( epizódne ). Okrem hlavnej postavy, ktorá sa môže charakterovo vyvíjať, je v románe veľa vedľajších postáv.

Romány ( ale aj iné literárne formy ) sa delia na:

a) historické ( spracúvajú dôležité udalosti z histórie ),

b) vedecko-fantastické ( science-fiction,sci-fi, čerpajú z poznatkov vedy a techniky a stvárňujú udalosti z budúcnosti ),

c) dobrodružné ( majú pútavý dej, dramatické a nebezpečné situácie ),

d) biografické ( vychádzajú zo životopisných prameňov osobností z histórie ),

e) autobiografické ( autor píše o svojom živote ),

f) detektívne ( dejovosť je založená na zločine a detektívovom pátraní po páchateľovi ),

g) dievčenské ( obsahom určené dievčatám ).

**Rozprávka** je krátka epická forma s jednoduchým dejom, v ktorej dobro víťazí nad zlom, šikovnosť nad hlúposťou. Rozprávka vychádza z ľudovej slovesnosti, vyjadruje túžbu po spravodlivosti. Delenie rozprávok:

podľa autorstva: 1. ľudové,

2. umelé,

podľa obsahu: 1. fantastické,

2. realistické,

3. zvieracie,

podľa formy: 1. prozaické,

2. básnické,

3. dramatické,

podľa tém: 1. klasické,

2. moderné.

**Sonet** je lyrická báseň (alebo jej časť ), ktorá sa skladá zo 14 veršov v 4 strofách

( 4+4+3+3 ). V jej úvode básnik nastoľuje problém a v závere sa ho snaží vyriešiť alebo naň poukázať. Modernejšie sonety už nedodržujú presný počet strôf.

**Poézia**

**Verš, rytmus, rým, strofa**

**Poézia** je súhrn všetkých veršovaných literárnych diel.

Jednotlivé veršované literárne dielo je **báseň**.

Veršované literárne dielo je také, ktoré je napísané vo **„viazanej„ reči**. Má určité pravidlá, v ktorých dôležitú úlohu zohráva rytmus a intonácia. **Rytmus** je pravidelné opakovanie určitých javov. V literatúre vníma človek rytmické opakovanie ako estetický jav. A na ňom je postavená báseň.

Základnou rytmickou jednotkou básne je verš. **Verš je jeden riadok básne.**

Verš však nestojí v básni osamotený. Spája sa s ostatnými veršami do väčších celkov, do strôf. **Strofa (sloha) je zoskupenie dvoch alebo viacerých veršov v básni.** Báseň môže mať ľubovoľný počet strôf.

**Rým je zvuková zhoda slabík na konci veršov.**

Typy rýmov:

**a) združený** ( spája dva a dva susedné verše podľa schémy **aa, bb, cc, dd** ... )

Bolo dobre – ale dávno: a

žil na svete Slovák slávno; a

oj, žil si on vo slobode, b

Ako ryba v tichej vode. b

**b) striedavý** ( spája vždy dva nepárne a dva párne verše strofy podľa schémy **a b a b** )

Naša reč je sladká a

jak mlieko Panny Márie, b

ale slovo matka a

nad všetky dary je, b

**c) obkročný** ( spája prvý verš so štvrtým a druhý s tretím podľa schémy **a b b a** )

A národ oboril sa na národ a

s úmyslom vraždy, s besom skaziteľa. b

Kres spráskal pušiek, zahrmeli delá; b

zem stene, piští vzduch, rvú vlny vôd, a

**d) prerývaný** ( spája iba párne verše podľa schémy **a b c b**, ostatné sa nerýmujú )

Ty si prvá, čo si moju a

dušu správne pochopila. b

Ale mlčím. – Kebych vravel, c

zas by si mi neverila. b

**e) postupný** ( spája prvý verš so štvrtým, druhý s piatym, tretí so šiestym, **a b c a b c** )

Viem, že môj silný hlas mrie bez ozveny, a

hoc by sa niesol jak spev cherubína! b

Viem, že je márna žertva môjho žitia ... c

Poslednej chaty zakiaľ stoja steny, a

v nejž hlaholila sladká slovenčina: b

s tou chatou zviažem obsah svojho bytia. c

Rytmus sa v básni dosiahne aj použitím rovnakého počtu slabík vo veršoch. Nazývame to **sylabický veršový systém**.

\*Rytmus sa dosiahne v poézii aj týmito spôsobmi:

1. časomerná prozódia ( rytmus vzniká striedaním dlhých a krátkych slabík, tento spôsob používal Ján Hollý )
2. slabično-prízvučná prozódia ( rytmus vzniká striedaním prízvučných a neprízvučných slabík, ktoré tvoria stopy daktyl, trochej, jamb )

V niektorých básňach sa nevyskytuje ani jeden zo spomínaných spôsobov tvorenia rytmu. Ak báseň nemá pevnú, viazanú stavbu, je napísaná **voľným veršom**.

**Jazykové prostriedky poézie**

**Zdrobneniny** ( deminutíva ) sa používajú nielen na pomenovanie malých vecí, ale v literatúre najmä na vyjadrenie citového vzťahu. Opakom zdrobnenín sú pejoratívne slová (psisko).

zapadá slniečko, nech mi ten môj synáčik na chvílenku usne.

**Epiteton** je básnický prívlastok.

Krvavé sonety, prešporská kasáreň maľovaná, čierne myšlienky

**Metafora** je prenášanie významu na základe vonkajšej podobnosti. Vzniká, ak pomenujeme

nejakú vec alebo vlastnosť na základe vonkajšej podobnosti.

nad ním svieti pevný hrad na vysokom brali, vyplakal more sĺz , žiaľ kalí zrak,...

**Metonymia** je prenesený význam, na rozdiel od metafory však nejde o vonkajšiu podobnosť, ale o určitú vnútornú súvislosť. Podobne ako metafora aj metonymia je v bežnej reči používaná. Sú to ustálené slovné spojenia ako: hlava rodiny, živiť sa rukami, podať pomocnú ruku, ale aj ako čítať Dostojevského, počúvať Bacha, recitovať Hviezdoslava.

V umeleckých textoch metonymia taktiež ako metafora je používaná originálnym spôsobom, čím vyzdvihuje estetiku textu.

**Personifikácia** je zosobnenie. Vzniká prenášaním ľudských vlastností na neživé veci.

tak tíško dvíha mesiac biele čelo, tá modrá ruža vám povie, čo srdce moje dávno vie,..

**Prirovnanie** vzniká porovnávaním dvoch vecí alebo javov, ktoré majú niečo spoločné.

o chvíľu spí jej hlava sivá jak zasnežená krajina, spí ako zarezaný,..

**Básnická ( rečnícka ) otázka** je otázka, ktorú autor vysloví v básni. Nevyžaduje však odpoveď, prípadne tá je na inom mieste. Otázkou chce autor čitateľa upozorniť na dôležitosť textu.

A čo je mladosť? – Dvadsaťpäť rokov?

Ružových tvárí hlaď jará?

Či údov sila? Či strmosť krokov?

Toto sa všetko zostará!

**Alegória ( inotaj )** je umelecký jazykový prostriedok, ktorý autor využíva vtedy, keď nechce svoj názor vysloviť priamo, ale vyjadrí sa obrazne, nepriamo, utajene.

Alegóriu využívali najmä autori bájok.

**Anafora** je opakovanie rovnakého slova alebo skupiny slov na začiatku za sebou idúcich veršov

alebo viet .Je to básnická figúra s ozdobnou funkciou.

Mladosť je túžba živá po kráse, je hlas nebeský v zemskom ohlase, je nepokoj duší svätý...

**Epizeuxa** je opakovanie rovnakých slov za sebou vo verši. Sloboda, sloboda, slobodienka moja,

pre teba mne páni šibenice stroja!

**Hyperbola ( nadsádzka )** je slovo alebo skupina slov, ktoré majú zveličujúci, prehnaný význam.

... idem, kráčam kam ma vedie cesta, oceánom neskosenej mládze, miliónkrát som ti vravel ...

**Symbol** vzniká na základe zaužívaného označenia.

Tatry, Dunaj, Váh, Poľana – symboly Slovenska, havran – symbol nešťastia, smútku

**Zvukomaľba ( onomatopoja )** je využívanie slov, ktoré napodobňujú zvuky ( prírodné i pracovné) vyskytujúce sa v texte.

duní Dunaj a vlna za vlnou sa valí, kres spráskal pušiek

**Presah** je nezhoda medzi rytmickým a vetným členením veršov ( veta presahuje jeden verš a končí sa až v časti ďalšieho ).

A jak v žne postať zbožia líha zrelá

pod kosou, radom váľajú sa telá;

**Expresívne slová** sú citovo zafarbené slová, ktorými autor vyjadruje k niečomu svoje sympatie alebo antipatie.

... a duša už sa ladí k piesni,

tkne sa jej bičík prečudesný –

a srdce hupká vozvysok...

... treba sa bolo zvlčiť, zdiabliť, vykydať jamu deravých, zvrátených pojmov...

**Eufemizmy** sú pomenovania nepríjemných predstáv a negatívnych stránok života prostredníctvom zjemnených básnických obrazov.

odišiel na večný odpočinok, klania sa každej vŕbe

**Dialektizmy** sú nárečové slová, slovné spojenia alebo frazeologizmy použité v literárnom texte. Majú úlohu charakterizovať postavy alebo prostredie, v ktorom sa odohráva dej.

Tu, jak tra k noci, pozriadzali

povonku hnedky to i to;

a keď už kravky podojené,

ich dônos sšumel v širaniciach...

Niektoré z uvedených jazykových umeleckých prostriedkov sa využívajú aj v próze.

Próza

**Próza** je jedna zo základných foriem ( typov ) literárnej tvorby. V najširšom zmysle slova je to akýkoľvek písaný neveršovaný, čiže neviazaný, prejav.

Na vykreslenie určitej príhody využívajú autori:

a) **humor** ( žartovnosť, vtipnosť )

b) **satiru** ( ostrý a útočný výsmech )

Niekedy sa i v rozprávaní vážneho príbehu vyskytnú humorné, smiešne miesta, ktoré vzniknú pri určitej situácii. Tento jav nazývame situačná komika. Ak komicky pôsobia postavy, je to charakterová komika. Ak vtipnosť a smiešnosť spočívajú vo výbere slov, je to slovná komika.

Komická až satirická napodobenina originálneho literárneho diela zachovávajúca vážnu formu

sa nazýva **paródia**. Vzniká tak, že do nového diela, paródie, sa preberú obsahové i formálne znaky parodovaného literárneho diela v zveličenej podobe so zámerom zosmiešniť hoň

V literárnych dielach sa humor môže využiť aj pomocou nonsensu. **Nonsens** je nezmysel.

**Literatúra faktu** ( populárno-náučná, vedecko-populárna literatúra ) stojí medzi vecnou a umeleckou literatúrou. Jej funkcia je predovšetkým poznávacia. Dôraz kladie na fakty a vedecké údaje. Je však umocnená pôsobivosťou osobného zážitku, ktorý je charakteristický pre umeleckú literatúru.

**Encyklopédia** je literárne dielo, ktoré krátko, stručne a jasne vysvetľuje určité poznatky. Využíva náučný jazykový štýl.

Pojmy z dejín literatúry

**Osvietenstvo**. Na prelome 18. a 19. storočia sa na Slovensku začala 1. fáza národného obrodenia. Kultúrno-osvetová spoločnosť Slovenské učené tovarišstvo malo cieľ šíriť, pestovať a zošľachťovať nový spisovný jazyk. Na jeho čele stál Anton Bernolák. Príkladom národného buditeľa bol Juraj Fándly, autor populárnej literatúry. V tomto období vznikol prvý slovenský román Jozefa Ignáca Bajzu René mláďenca príhodi a skusenosťi.

**Klasicizmus**. V prvých desaťročiach 19. storočia sa k slovu dostávala generácia uvedomujúca si príslušnosť k slovanským národom. V literatúre sa obsah i forma opiera o antickú literatúru, klasiku. Literárnymi predstaviteľmi boli Ján Kollár a jeho básnická skladba Slávy dcéra, ktorú napísal v češtine, a Ján Hollý s tromi eposmi Svätopluk, Cyrilo-metodiáda, Sláv a Selankami. Najznámejší dramatik bol Ján Chalupka a jeho Kocúrkovo.

**Romantizmus**. Národnostný maďarský a hospodársky rakúsky útlak Slovákov vyvolal ďalšiu fázu národného obrodenia v polovici 19. storočia i zapojenie do revolučných rokov v Európe. V literatúre prevláda odpor jednotlivca k spoločnosti a jeho vzbura proti nej. Preto bola toľko vyzdvihovaná rola Jánošíka a zbojníkov v literatúre štúrovcov. Ľudovít Štúr, Janko Kráľ, Samo Chalupka a jeho Mor ho!, Ján Botto a Smrť Jánošíkova, Andrej Sládkovič a jeho Marína i Detvan, Jozef Miloslav Hurban i Ján Kalinčiak boli najznámejší predstavitelia literárneho romantizmu na Slovensku, orientovaného na obyčajného prostého človeka.

**Realizmus**. Druhá polovica 19. a začiatok 20. storočia patrí literatúre, ktorá sa začína orientovať na reálny, skutočný ( nie vysnívaný ) život obyčajného človeka, častokrát krutý a nemilosrdný, ale plný lásky a jemného humoru. Významnými predstaviteľmi slovenskej literatúry boli Martin Kukučín, Jozef Gregor Tajovský, Božena Slančíková Timrava a Pavol Országh Hviezdoslav.

Literatúra ( aj iné druhy umenia ) po prvej svetovej vojne už nemá jeden jediný smer a myšlienku. Učebnice literatúry spomínajú napríklad symbolizmus v slovenskej poézii, lyrizovanú prózu ( prozaické diela slovenských spisovateľov s prekrásnymi opismi prírody, rozprávkovými motívmi či poetickými vetami ) a mnohé iné smery.

Každý národ má svoju literatúru. Súbor všetkých literárnych diel, ktoré napísali autori jedného národa, voláme **národná literatúra**. Súhrn literatúr, hoci neboli vždy navzájom späté, ale vyrástli zo spoločného európskeho ducha, voláme **európska literatúra**. Súhrn všetkých literatúr, ktoré sa pre svoje umelecké kvality stali majetkom celého ľudstva, voláme **svetová literatúra**.